El Decret 284/2011, d'1 de març, d'ordenació general de la formació professional inicial estableix a l'article 5 que el departament competent en matèria de política educativa en l'àmbit de l'ensenyament no universitari ha de fomentar, des d'una perspectiva de gènere, el coneixement, la difusió, l'interès i l'accés de les dones i dels homes a totes les especialitats de formació professional.
També preveu que a fi d'augmentar la presència d'alumnat en determinades especialitats, i de corregir les situacions de subrepresentació d'un o altre sexe, el departament, dins del marc normatiu vigent, podrà establir accions positives específiques que les corregeixin, i ha de dur a terme accions específiques d'orientació professional no sexista.
Per tant, el Decret promou accions que, genèricament, promoguin la demanda de places i que es denominen "Accions de promoció de la demanda".
D'altra banda promou accions per a corregir les situacions de subrepresentació d'un o altre sexe, i que es denominen "Accions de gènere".
En relació a les "Accions de promoció de la demanda", cal indicar que el Departament d'Educació ofereix places de diverses especialitats dels cicles formatius en les quals hi ha poca demanda d'alumnat per a cursar-les; aquest fet es dóna de forma reiterada i persistent en els cicles formatius vinculats a activitats industrials, de manera que no es poden satisfer les demandes de l'empresa, incidint negativament en el desenvolupament econòmic general i perdent-se possibilitats d'inserció laboral.
El desinterès per algunes especialitats coincideix amb una demanda de places, superior a les expectatives d'inserció laboral, que es concentra en algunes especialitats, sobretot del sector de serveis.
Per l'exposat, convé establir alguna mesura que pugui estimular l'interès per cursar especialitats amb bones expectatives d'inserció laboral però amb poca demanda de places.
Aquesta iniciativa afavoreix algun dels objectius del Pacte Nacional per a la Indústria, com ara el foment de la vocació industrial i emprenedora i el desenvolupament de la formació professional en alternança i dual.
En relació a les "Accions de gènere", cal indicar que la Llei 10/2015, del 19 de juny, de formació i qualificació professionals, estableix a l'article 3.1.h), que una de les finalitats del sistema de formació i qualificació professionals és combatre els estereotips de gènere que afecten la continuïtat dels estudis, l'elecció d'un ofici, i l'orientació de la carrera professional o que provoquen un tracte desfavorable per raó de gènere o d'orientació afectiva i sexual.
La demanda de places en les diverses especialitats dels cicles formatius posa de manifest una tendència de gènere que fa que en determinats cicles formatius la proporció de dones i d'homes estigui força desequilibrada, tot i que hagi disminuït la polarització d'anys enrere.
A més de regular els dos tipus d'"Accions" aquesta Ordre també convoca una acció de gènere per als cicles formatius on major és el desequiblibri de la presència de dones i d'homes; aquest cas es dóna en els cicles formatius industrials, on la desproporció és major.
En el curs acadèmic 2017-2018, la presència de dones en les famílies professionals d'Electricitat i Electrònica va ser del 3,14%, Energia i Aigua 3,70%, Fabricació mecànica 3,53% i Instal·lació i Manteniment 4,27%.
Mentrestant la família professional on hi ha menys homes és Imatge Personal amb un 7,84%.
Es considera raonable incidir, en aquesta primera convocatòria, en les famílies professions de menor representació d'un sexe.
Per tal de fixar una meta per tal que la mesura sigui objectiva, raonable i no generi conseqüències desproporcionades, l'acció de gènere convocada podrà ser d'aplicació fins que la proporció de dones en les famílies professionals i els cicles formatius industrials que es convoquen no arribin al 7%.
L'acció de gènere es preveu com a una mesura temporal que pugui corregir l'actual desequilibri.
Finalment cal indicar que el coneixement de la llengua anglesa és essencial per a la inserció laboral en un gran nombre de cicles, per la qual cosa s'inclou l'acreditació de la competència de la llengua anglesa com a requisit de la bonificació que s'estableix del preu públic.
La bonificació del preu públic que s'estableix comporta la modificació de l'Ordre ENS/181/2012, de 22 de juny, per la qual es creen diversos preus públics per a la matrícula dels cicles formatius de grau superior impartits en els centres dependents del Departament d'Ensenyament.
Per tot l'exposat, a proposta de la Direcció General de Formació Professional Inicial i Ensenyaments de Règim Especial i de la Direcció General de Centres Públics, i d'acord amb els informes favorables de la Intervenció delegada del Departament d'Educació i de l'Assessoria Jurídica del Departament de la Vicepresidència i d'Economia i Hisenda,
S'estableixen accions positives específiques per a promoure la presència d'alumnat en determinades especialitats.
S'obre la convocatòria de l'acció de gènere que es detalla a l'annex.
Les accions positives previstes en aquesta Ordre s'apliquen als ensenyaments de formació professional inicial.
Les accions positives previstes en aquesta Ordre s'apliquen en els centres educatius dependents del Departament d'Educació.
S'estableixen les accions positives següents:
Les accions positives s'han de mantenir al llarg de la mateixa promoció d'alumnat.
Accions de promoció de la demanda
Les accions de promoció de la demanda tenen per finalitat promoure la matrícula genèrica en determinats cicles formatius de grau superior de formació professional.
L'acció de promoció de la demanda consisteix en la bonificació en el moment del pagament, o la bonificació del pagament mitjançant el retorn del 50 per cent de l'import abonat del preu públic de la matrícula dels cicles de grau superior de formació professional.
La convocatòria ha d'indicar els cicles formatius objecte de la bonificació de l'import de la matrícula i la durada de l'acció.
Requisits per a ser beneficiari de les accions de promoció de la demanda.
En tots els casos es requereix la matrícula completa en el cicle formatiu, sense perjudici d'aplicar les convalidacions o exempcions corresponents.
Per a la bonificació amb retorn de l'import abonat del preu públic per la matrícula de primer curs cal haver superat tots els mòduls en finalitzar la convocatòria extraordinària del primer curs.
a) Haver superat tots els mòduls en finalitzar la convocatòria extraordinària del segon curs, i
b) Haver acreditat, a 30 de setembre del darrer any de la promoció, la competència en llengua anglesa igual o superior al nivell B1.
Les accions de gènere tenen per finalitat promoure la matrícula de les dones o dels homes en determinats cicles formatius de grau superior.
L'acció de gènere consisteix en la bonificació del 50% en el moment del pagament, o la bonificació del pagament amb retorn del 50% de l'import abonat per la matrícula dels cicles de grau superior.
La convocatòria ha d'indicar els cicles formatius objecte de la bonificació i si s'adreça a dones o a homes.
Requisits per a ser beneficiària o beneficiari de les accions de promoció de gènere.
En tots els casos es requereix:
a) La matrícula completa en el cicle formatiu, sense perjudici d'aplicar les convalidacions o exempcions corresponents.
b) Haver estat matriculada o matriculat durant els dos cursos de durada del cicle formatiu en centres radicats a Catalunya.
Per a la bonificació de l'import de la matrícula de primer curs cal haver superat prèviament el cicle o cicles formatius de grau mitjà que estableixi la convocatòria.
Per a la bonificació amb retorn de l'import abonat de la matrícula de primer curs cal haver superat tots els mòduls en finalitzar la convocatòria extraordinària del primer curs.
a) haver superat tots els mòduls en finalitzar la convocatòria extraordinària del segon curs, i
b) haver acreditat, a 30 de setembre del darrer any de la promoció, la competència en llengua anglesa igual o superior al nivell B1.
Sol·licitud del retorn de l'import abonat de la matrícula
Els alumnes han de demanar a l'Institut el retorn de l'import de la matrícula que han satisfet adjuntant el certificat o informe bancari amb les dades de l'IBAN.
Els Instituts, entre l'1 i el 31 d'octubre del mateix any han de fer efectiu el retorn de l'import de la matrícula.
La Direcció General de Formació Professional Inicial i Ensenyaments de Règim Especial fa el seguiment de la inserció laboral de l'alumnat de les accions previstes en aquesta Ordre.
La Inspecció d'Educació supervisa i assessora l'aplicació d'aquesta Ordre sense perjudici de les competències de la Direcció General de Centres Públics.
Es modifica l'article 4.3 de l'Ordre ENS/181/2012, de 22 de juny, per la qual es creen diversos preus públics per la matrícula dels cicles formatius de grau superior impartits en els centres dependents del Departament d'Ensenyament, per incloure el supòsit d'exempció següent:
"I) Els i les alumnes guanyadors del Premi Extraordinari dels ensenyaments de Formació professional, dels ensenyaments professionals d'Arts Plàstiques i Disseny, o dels ensenyaments professionals de Música o professionals de Dansa, en els termes previstos a la normativa que els estableixi."
Es modifica l'article 4.2 de l'Ordre ENS/181/2012, de 22 de juny, per la qual es creen diversos preus públics per la matrícula dels cicles formatius de grau superior impartits en els centres dependents del Departament d'Ensenyament, per incloure el supòsit de bonificació següent:
"c) Les persones beneficiàries d'accions positives, bé mitjançant la bonificació ordinària, bé mitjançant el retorn de l'import a satisfer en el primer i en el segon curs."
Contra aquesta Ordre, que posa fi a la via administrativa, les persones interessades poden interposar recurs contenciós administratiu davant la Sala contenciosa administrativa del Tribunal Superior de Justícia de Catalunya, en el termini de dos mesos a comptar des de l'endemà de la seva publicació al Diari Oficial de la Generalitat de Catalunya, de conformitat amb el que preveu l'article 46.1 de la Llei 29/1998, de 13 de juliol, reguladora de la jurisdicció contenciosa administrativa.
Així mateix, previ al recurs contenciós administratiu, poden interposar recurs de reposició davant la persona titular del Departament d'Educació, en el termini d'un mes a comptar de l'endemà de la seva publicació al DOGC, segons el que disposen l'article 77 de la Llei 26/2010, del 3 d'agost, de règim jurídic i de procediment de les administracions públiques de Catalunya i els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o qualsevol altre recurs que considerin convenient per a la defensa dels seus interessos.
Convocatòria de l'acció de gènere.
Denominació de l'acció: promoció de la matrícula de dones a determinats cicles formatius de formació professional de grau superior de determinades famílies professionals del sector industrial.
Aquesta acció positiva vol donar una resposta conjunta a tres factors: la poca demanda de places en alguns cicles, les necessitats de qualificació no cobertes del sector industrial, i afavorir l'interès de les dones per la formació professional en el sector industrial.
Aquesta mesura pot ser d'aplicació mentre el percentatge de dones en cadascuna de les famílies professionals o dels cicles formatius convocats no arribi al 7%.
Descripció de l'acció positiva.
3.1 Bonificació de l'import de la matrícula del primer curs
Les alumnes que accedeixen a qualsevol dels cicles formatius de grau superior convocats i que anteriorment han superat qualsevol cicle formatiu de grau mitjà de formació professional tenen una bonificació del 50% de l'import del preu públic del primer curs.
3.2 Bonificació amb retorn de l'import abonat de la matrícula del primer curs
Les alumnes que accedeixen a qualsevol dels cicles formatius de grau superior convocats bé amb el Batxillerat, bé per la superació de la prova d'accés o bé per qualsevol altra via, tenen dret al retorn del 50% de l'import satisfet del preu públic per la matrícula en el primer curs i en poden demanar el retorn, si en finalitzar la convocatòria extraordinària del primer curs han superat tots els mòduls del cicle formatiu.
3.3 Bonificació amb retorn de l'import abonat de la matrícula del segon curs:
Les alumnes que compleixin les dues condicions següents:
a) haver superat tots els mòduls en finalitzar la convocatòria extraordinària del segons curs, i
b) haver acreditat, a 30 de setembre del darrer any de la promoció, la competència en llengua anglesa igual o superior, al nivell B1,
tenen dret a la bonificació amb retorn del 50% de l'import abonat de l'import satisfet del preu públic del segon curs i en poden demanar el retorn.
Cicles formatius objecte de la convocatòria.
Es convoquen els cicles formatius que es relacionen, els quals comprenen també els perfils professionals que en derivin.
CFPS Sistemes de Telecomunicacions i Informàtics
CFPS Automatització i Robòtica Industrial
CFPS Sistemes Electrotècnics i Automatitzats
CFPS Eficiència Energètica i Energia Solar i Tèrmica
CFPS Programació de la Producció en Fabricació" Mecànica
CFPS Disseny en Fabricació Mecànica
CFPS Programació de la Producció en l'Emmotllament de Metalls i Polímers
CFPS Construccions Metàl·liques
CFPS Desenvolupament de Projectes d'Instal·lacions Tèrmiques i de Fluids
CFPS Manteniment d'Instal·lacions Tèrmiques i de Fluids
L'acció positiva s'adreça a dues promocions d'alumnes.
La primera promoció comprèn la dels cursos 2019-2020 i 2020-2021 i la segona la dels cursos 2020-2021 i 2021-2022, ampliables un curs més si es cursa una distribució conjunta de dos cicles formatius en tres cursos.
Les alumnes han d'haver estat matriculades en els dos cursos del cicle formatiu de grau superior en un Institut dependent del Departament d'Educació.
Tramitació del retorn de l'import de la matrícula
Primer curs, 2019-2020: retorn de l'import de la matrícula entre l'1 i el 31 d'octubre de 2020.
Segon curs, 2020-2021: retorn de l'import de la matrícula entre l'1 i el 31 d'octubre de 2021.
Primer curs, 2020-2021: retorn de l'import de la matrícula entre l'1 i el 31 d'octubre de 2021.
Segon curs, 2021-2022: retorn de l'import de la matrícula entre l'1 i el 31 d'octubre de 2022.
Tramitació del retorn de l'import de la matrícula en cas de distribucions conjuntes de cicles formatius.
En cas de distribucions conjuntes de cicles formatius (dos cicles formatius en tres cursos acadèmics) el retorn de la matrícula es farà en tres cursos, un cop acabat el respectiu curs i entre l'1 i el 31 d'octubre.
Informació de l'evolució de la matrícula
Els instituts trameten a la Direcció General de Formació Professional Inicial i Ensenyaments de Règim Especial el nombre d'alumnes bonificats entre l'1 i el 31 d'octubre de cada curs d'aplicació d'aquesta Ordre.